कई गांवों में फैला अंधेरा, 100 से ज्यादा ट्रांसफार्मर बंद
भास्कर संवाददाता | होशंगाबाद
बिजली कंपनी की कार्यप्रणाली से किसान खासे परेशान हैं। खरखेड़ी गांव में दो किसानों ने दिसंबर 2014 में ट्रांसफार्मर लगाने का आवेदन किया था। उनसे चालीस-चालीस हजार रुपए भी जमा करा लिए गए। लेकिन आज तक ट्रांसफार्मर नहीं लग सके। इधर, होशंगाबाद व डोलरिया तहसील में करीब 100 से ज्यादा ट्रांसफार्मर बंद पड़े हैं। कई गांवों में लोग महीनों से अंधेरे में रहने को मजबूर हैं।
डोलरिया तहसील के खरखेड़ी गांव में खेत की सिंचाई के लिए सुरेंद्र गौर ने 29 दिसंबर 2014 विद्युत वितरण कंपनी में ट्रांसफार्मर के लिए आवेदन कर चालीस हजार रुपए भारतीय स्टेट बैंक के माध्यम से जमा की। इसके बाद वे लगातार अधिकारियों से ट्रांसफार्मर लगाने की मांग करते आ रहे हैं। लेकिन उन्हें एक-एक महीने का बोलकर परेशान किया जा रहा है। गांव के जगदीश प्रसाद गौर ने भी पैसे जमा कर रखे हैं। कंपनी ने लाइन भी बिछा दी। लेकिन ट्रांसफार्मर नहीं लगा रहे। इससे खेतों में सिंचाई नहीं हो पा रही।
होशंगाबाद। एक साल पहले जमा की गई राशि की रसीद।
पांच ट्रांसफार्मर भी खराब
खरखेड़ी में ही सात ट्रांसफार्मर और लगे हैं। इनमें से पांच ट्रांसफार्मर बंद पड़े हैं। गांव के कमल कुमार ने बताया उनके घर के पास लगा ट्रांसफार्मर चार महीने से बंद है। भंवर मेहरा और मदन के घर के पास लगा ट्रांसफार्मर भी अगस्त से खराब है। विनय कुमार व आशीष के घर के पास लगे ट्रांसफार्मर भी 15 दिन से बंद हैं। सुधार की बात कहते हैं ताे जवाब मिलता है बिल दिखाओ, बिल ले जाते हैं तो टाल देते हैं। कुछ लोगों ने बिल जमा नहीं किए तो इसकी सजा पूरे गांव को दे रहे हैं। इसी तरह कूल्हड़ा गांव में भी दो ट्रांसफार्मर बंद हैं। राकेश गौर ने बताया एक ट्रांसफार्मर के उपभोक्ताओं का बिल बकाया है। लेकिन एक पर बकाया नहीं है। लेकिन दोनों चालू नहीं कर रहे हैं।
कई गांवों में है परेशानी
होशंगाबाद व डोलरिया तहसील के कई गांवों में करीब 100 से ज्यादा ट्रांसफार्मर बंद हैं। लेकिन अधिकारी मानने तैयार नहीं। जब गांव की गिनती बताओ तो एरियर्स जमा न करने की बात कह देते हैं। इस बार शासन ने नियम भी शिथिल किए हैं। लेकिन फायदा नहीं मिल पा रहा।
देखना पड़ेगा
जहां से राशि जमा हो चुकी है। वहां कोई ट्रांसफार्मर बंद नहीं हैं। खरखेड़ी में एक साल पहले राशि जमा करने के मामले में हो सकता है, इस्टीमेट फेल होने के बाद किसान से पैसे वापस लेने कह दिया हो, लेकिन उन्होंने वापस न लिए हों। मामले को देखना पड़ेगा। एसके खरे, कार्यपालन यंत्री विवि कंपनी होशंगाबाद
बिल नहीं चुकाते
एरियर्स की राशि जमा होने से बंद ट्रांसफार्मर हैं। एक ट्रांसफार्मर बंद होने पर लोग दूसरे से कनेक्शन कर लेते हैं। इससे वो भी खराब हो जाते हैं। जिन गांवों के नाम बता रहे हैं, वहां बिल बकाया हैं। लोगों ने ट्रांसफार्मर का ऑयल तक चोरी कर लिया है। योगेश अतुलकर, एई, विवि कंपनी डोलरिया सब-स्टेशन
अनदेखी
hin_Deva bho_Deva hin_Deva hin_Deva awa_Deva hne_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva